《答蜀公谢寄酒》
宋代·彭汝砺

彼酒孰为之，湛然若天成。为之非草草，纤悉中度程。

其香匹幽兰，色不减琼英。采采白菊花，亦酌潭水清。

潭水取之源，择菊废枝茎。我将飨明神，乃独以其精。

千里驰寄公，非将解公酲。祝公百年寿，多益不为盈。

想公初饮时，莹彻颜微赪。幽吟倚岩石，缓步睨层城。

爰闻在阴鹤，载叹出谷莺。我闻至人心，万物莫足撄。

存亡漫忧喜，泛然若无情。此理公得之，奚藉醪醴并。

作者简介：彭汝砺，字器资，祖籍江西袁州区，饶州鄱阳（今江西鄱阳滨田村）人，生于宋仁宗康定二年（1041），卒于宋哲宗绍圣二年（1095）。宋英宗治平二年（1065）乙巳科状元。彭汝砺读书为文，志于大者；言行取舍，必合于义；与人交往，必尽试敬；而为文命词典雅，有古人之风范。著有《易义》、《诗义》、《鄱阳集》等。彭汝砺去世后被安葬在江西省鄱阳县双港镇，其后裔以鄱阳滨田，双港为中心，散居全国各省市等地。